(7) सहस्रार-चक्र – सहस्र पंखुणियों वाला यह चक्र सिर के उर्ध्व भाग में नीचे मुख करके लटका हुआ रहता है, जो सत्यमय, ज्योतिर्मय, चिदानंदमय एवं ब्रह्ममय है, उसी के मध्य दिव्य-ज्योति से सुशोभित वर और अभय मुद्रा में शिव रूप में गुरुदेव बैठे रहते हैं। यहाँ पर गुरुदेव सगुण साकार रूप में रहते हैं। सहस्रार-चक्र में ब्रह्ममय रूप में गुरुदेव बैठकर पूरे शरीर का संचालन करते हैं। उन्ही के इशारे पर भगवद् भक्ति भाव की उत्प्रेरणा होती है। उनके निवास स्थान तथा सहयोग में मिला हुआ दिमाग या मस्तिष्क भी उन्ही के क्षेत्र में रहता है जिससे पूरा क्षेत्र एक ब्रह्माण्ड कहलाता है, जो शरीर में सबसे ऊँचे सिर उसमें भी उर्ध्व भाग ही ब्रह्माण्ड है। योगी-यति, ऋषि-महर्षि अथवा सन्त-महात्मा आदि जो योग-साधना तथा मुद्राओं से सम्बंधित होते हैं, वे जब योग की कुछ साधना तथा कुछ मुद्रा आदि बताकर और कराकर गुरुत्व के पद पर आसीन हो जाते हैं उनके लिए यह चक्र एक अच्छा मौका देता है, जिसके माध्यम से गुरुदेव लोग जितने भी योग-साधना वाले हैं अपने साधकों को पद्मासन, स्वास्तिकासन, सहजासन, वीरासन आदि आसनों में से किसी एक आसान पर जो शिष्य के अनुकूल और आसान पड़ता हो, पर बैठा देते हैं और स्वांस-प्रस्वांस रूप प्राणायाम के अन्तर्गत सोsहं का अजपा जाप कराते हैं। आज्ञा-चक्र में ध्यान द्वारा किसी ज्योति को दर्शाकर तुरन्त यह कहने लगते हैं कि यह ज्योति ही परमब्रह्म परमेश्वर है जिसका नाम सोsहं तथा रूप दिव्य ज्योति है। शिष्य बेचारा क्या करे ? उसको तो कुछ मालूम ही नहीं है, क्योंकि वह अध्यात्म के विषय में कुछ नहीं जानता। इसीलिए वह उसी सोsहं को परमात्मा नाम तथा ज्योति को परमात्मा का रूप मान बैठता है। खेचरी मुद्रा से जिह्वा को जिह्वा मूल के पास ऊपर कण्ठ-कूप होता है जिसमें जिह्वा को मूल से उर्ध्व में ले जाकर क्रिया कराते हैं, जिसे खेचरी मुद्रा कहते हैं, इसी का दूसरा नाम अमृत-पान की विधि भी बताते हैं। साथ ही दोनों कानों को बंदकर अनहद्-नाद की क्रिया कराकर कहा जाता है कि यही परमात्मा के यहाँ खुराक है, जिससे अमरता मिलती है और यही वह बाजा है जो परमात्मा के यहाँ सदा बजता रहता है। यह ऐसा बद्तर जमाना हो गया है कि आध्यात्मिक गुरु भी शिष्यों के अनुकूल चलने लगे हैं, जो इस युग की घोर भ्रष्टता का सूचक है। यही विनाश का अकाट्य प्रमाण है। आध्यात्मिक गुरुओं को कभी भी शिष्यों के अनुकूल नहीं चलना चाहिए बल्कि शिष्यों को अपने अनुकूल ही ले चलना चाहिए। परन्तु वर्तमान घड़ी विनाश की घड़ी है। यही कारण है कि सबकी माटी और गति ही यथार्थता के प्रतिकूल हो गई है। सत्य के स्थान पर असत्य का, न्याय पर अन्याय का, अध्यात्म और विज्ञान में मेल या अनुकूलता के स्थान पर विरोधी या प्रतिकूलता का, धर्म पर अधर्म का, साथ ही सज्जनों पर अत्याचारियों का प्रभावी होना ही अवतार के प्रमाण को और ज्यादा प्रभावी रूप में पुष्ट करता है। इन्ही प्रतिकूल परिस्थितियों के अन्तर्गत आध्यात्मिक गुरु भी अब शिष्यों के कल्याण को ताक पर रखकर मात्र अपने पीछे धन और जन के प्रदर्शन में लग गए हैं और ऐसे गुरुओं से शिष्यों में भी काफी प्रसन्नता छायी हुई है क्योंकि गुरुदेव लोग अब इन लोगों के अनुकूल चलने लगे हैं। शिष्यों को अपनी मुक्ति, अपने कल्याण की बातों से अपनी मनमानी छूट अधिक पसन्द आने लगी है। यही कारण है कि आध्यात्मिक गुरुदेव लोग अपने शिष्यों और अनुयायियों को उपर्युक्त आत्मा की प्रक्रिया मात्र को ही बताकर उसी को परमात्मा का तत्त्वज्ञान कह-कह कर आत्मा को ही परमात्मा घोषित कर कराकर स्वयं अवतारी बन बैठे हैं। आध्यात्मिक गुरु लोग अपने शिष्यों और अनुयायियों को आज्ञा-चक्र पर जहाँ आत्मा का ही वास होता है, ध्यान कराकर कह देते हैं कि यहाँ तक तो हमने पहुँचा दिया, अब साधनाभ्यास द्वारा सहस्रार में बैठे हुये सगुण-साकार रूप गुरुदेव को ध्यान में देखें। वास्तविकता तो यह है कि उन गुरु देव लोगों को भी सहस्रार की विशेष जानकारी नहीं है, तो उनके शिष्य लोग क्या जानेंगे ? आध्यात्मिक गुरुदेव जी लोग अपने शिष्यों को ध्यान द्वारा आज्ञा-चक्र में आत्म-ज्योति को तो दर्शा देते हैं परन्तु सहस्रार में कैसे पहुँचा जाय ? यह यथार्थतः कोई भी नहीं बताता है। यही कहकर टाल देते हैं कि ध्यान करके सहस्रार को कभी भी नहीं जाना जा सकता है। यथार्थतः सत्य बात तो यह है कि सहस्रार योग का विषय ही नहीं है, फिर योगी-महात्मा इसे बता ही कैसे सकते हैं ? अर्थात नहीं बता सकते हैं। योग की सारी जानकारी तो आज्ञा-चक्र में आत्मा से मूलाधार स्थित जीव पुनः मूलाधार स्थित जीव से आज्ञा-चक्र स्थित आत्मा तक ही होती है।